Ma Jesús,
choꞌn beneꞌn iꞌ wi juꞌwtz yi na biꞌaj wi Olivo.
Itzun yi tuleꞌn skil le junt eklok,
choꞌn tzun tponeꞌnt le templo.
Nin wiꞌnin eꞌ wunak eꞌ baj opon teꞌj.
Cꞌoleweꞌn cuꞌn tzun Jesústz ẍchixoꞌl tan chichusleꞌn.
Nin te yi na tzan iꞌ tan chichusleꞌn,
eꞌ opon cobox scyeri yi txꞌolol xoꞌl yi ley Moisés,
scyuchꞌ cobox parisey te iꞌ.
Cyꞌaꞌn jun xnaꞌn cyaꞌn yi jopol wutzaj,
yi choꞌn txꞌamxeꞌn cyaꞌn te junt yaj.
Nintzun cu chitxicbaltz chinicyꞌal wunak.
Ma yi cweꞌn chitxicbaltz,
nintzun ben chijakol tetz Jesús:
—I bin jaluꞌ Taꞌ,
ja txꞌamxij yi xnaꞌneꞌj kaꞌn te junt yaj yi nkꞌeꞌtz chmil.
Ej nin yi kaley yi tzꞌibaꞌnt cyen tan Moisés,
na tal yi tajweꞌn tan cweꞌn kabiyol yi jun jilwutz xnaꞌnaꞌtz tan cꞌub.
Ma iluꞌ teruꞌ Taꞌ,
¿mbi na tal teruꞌ taꞌn?
—cheꞌch tzun bantz tetz Jesús.
Ja cuꞌ chitxumul yi jun ajtzaꞌklaꞌtz tan joyleꞌn puntil yi ẍeꞌnk jal til Jesús.
Cweꞌn tzun mejlok Jesús,
nintzun octz tan stzꞌibeꞌn cuꞌn cobox yol wuxtxꞌotxꞌ tan wi kꞌab.
Poro yi eꞌ cyetz,
qui eꞌ taneꞌ tan jakleꞌn quen tetz yi mbi xtxumuꞌn iꞌ te yi xnaꞌn.
Jeꞌn tzun txiclok Jesús,
nintzun taltz scyetz:
—Ma jaluꞌ ko at jun ẍchixoꞌluꞌ yi na nachon teꞌj yi quiꞌc muꞌẍ tal tetz til,
baꞌn scꞌox nin yi bajx cꞌub te yi xnaꞌneꞌj,
na ja juch til.
Cweꞌn tzun mejlok junt tir Jesús tan stzꞌibeꞌnt wuxtxꞌotxꞌ.
Ma yi quibital yi eꞌ pariseyaꞌtz yi yol Jesús,
nin el chitxum tetz yi cyetz chipaltil.
Chijunaleꞌn tzun cyeleꞌntz.
Bajx cunin cyeleꞌn ojk yi eꞌ tijlcꞌuꞌlal,
xomcheꞌ tlen yi eꞌ xicy.
Ma yi cyeleꞌn ojk chicyakil,
ẍchuc tzun Jesús cyaj cyentz tu xnaꞌn.
Nin yi jeꞌn txiclok junt tir Jesús,
cyaꞌl junt at.
Jalt cuntuꞌ yi xnaꞌn txiclij xlaj iꞌ.
Beneꞌn tzun jakol Jesús tetz:
—¿Loꞌk beꞌ tzun yi jun cꞌoloj wunak yi na chitzan tan takꞌleꞌn awil?
¿Cyaꞌl peꞌ jun ẍchixoꞌl yi mmakꞌon acaws?
—Cyaꞌl jun,
Taꞌ,
—stzun xnaꞌn bantz.
—Nchaꞌtz bin in,
quil wakꞌ acaws.
Ma jaluꞌ quiloꞌk,
poro ntin tuꞌ swaleꞌ nin tzatz:
Quiꞌt tzajuch awil,
—stzun Jesús bantz tetz xnaꞌn.